和韓五持國乞分道損山藥之什
作者：梅堯臣
朝代：宋

paragraphs: 不種東陵瓜，不利千畦韭。
山藥數十本，带土移野叟。
故葉萎未醒，傷根亦何咎。
既爲君子好，豈與騷人負。
騷人比畫工，丹青出其口。
欲分欄下苗，馳奴仍置簍。
主人可無吝，所尚非獨有。
從茲各勤灌，肯在園蔬後。
今雖勝曝蓄，畢意資玉臼。
人事固已然，祕方看繫肘。